ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2671/98

υποβολή: Gerhard Hager (NI) προς την Επιτροπή

(1 Σεπτεμβρίου 1998)

Θέμα: Πρόγραμμα συνεργασίας των δημοσίων υπαλλήλων

Σήμερα υπάρχουν 11 διαφορετικά προγράμματα στήριξης διαφόρων δραστηριοτήτων για τον κλάδο των δημοσίων υπαλλήλων (εκπαίδευση, ανταλλαγή δημοσίων υπαλλήλων, ανταλλαγή πληροφοριών, βελτίωση της συνεργασίας). Αυτή η ποικιλία του προγράμματος συνεργασίας δεν είναι σε συμφωνία με την εκ νέου συνεχώς αυξανόμενη απαίτηση για διαφάνεια, αποτελεσματικότητα και προσέγγιση των πολιτών. Ο κατακερματισμός τους δέχεται επίσης πολύπλευρη κριτική. Ως εκ τούτου τίθενται οι ακόλουθες ερωτήσεις.

1. Ποιους στόχους θέτει και ποιους σκοπούς εκπληρώνει το κάθε πρόγραμμα ξεχωριστά; Πώς ξεχωρίζουν τα διάφορα προγράμματα μεταξύ τους;

2. Προβλέπεται άμεση εκπόνηση του προγράμματος;

3. Αν ναι, τι μορφή θα έχει αυτή η εκπόνηση;

4. Αν όχι, ποιοι είναι οι λόγοι για τους οποίους δεν θα πραγματοποιηθεί;

5. Θα μπορούσε η Επιτροπή να εξηγήσει λεπτομερώς σε ποια από αυτά τα προγράμματα συμμετέχουν ήδη κράτη από την ανατολική και κεντρική Ευρώπη;

Απάντηση του κ. Liikanen εξ ονόματος της Επιτροπής

(12 Οκτωβρίου 1998)

Όσον αφορά τους υπαλλήλους της Επιτροπής, εδώ και είκοσι χρόνια έχει τεθεί σε λειτουργία σύστημα ανταλλαγών που επιτρέπει στους υπαλλήλους του οργάνου να τίθενται στη διάθεση των διοικήσεων κρατών μελών, τρίτων χωρών και διεθνών οργανισμών.

Οι ανταλλαγές αυτές αποσκοπούν κυρίως στην ανάπτυξη της συνεργασίας με τις δημόσιες διοικήσεις της Κοινότητας, των τρίτων χωρών και των διεθνών οργανισμών για την θέση σε εφαρμογή ορισμένων κοινοτικών πολιτικών (περιβάλλον, μεταφορές και διαρθρωτικά ταμεία κυρίως) ή για το συντονισμό των κοινοτικών πρωτοβουλιών σε διεθνές επίπεδο.

Το νέο καθεστώς που θεσπίστηκε από την Επιτροπή το 1995 και τροποποιήθηκε πρόσφατα (24 Ιουλίου 1998) αποσκοπεί στην ορθολογικότερη οργάνωση του συστήματος ανταλλαγών και προβλέπει: μείωση από τρία σε δύο έτη της ανώτατης διάρκειας της απόσπασης, περιορισμό σε εννέα μήνες του χρονικού διαστήματος κατά τη διάρκεια του οποίου καταβάλλονται οι ημερήσιες αποζημιώσεις αποστολής, εφαρμογή του παραρτήματος Χ του Κανονισμού Υπηρεσιακής Κατάστασης στις αποσπάσεις άνω των εννέα μηνών εκτός Κοινότητας, παύση των αποσπάσεων στις πρωτεύουσες κατόπιν αιτήματος του κράτους μέλους που ασκεί την προεδρία (στο παρόν καθεστώς, οι αποσπάσεις αυτές γίνονται στις Βρυξέλλες στην αντίστοιχη μόνιμη αντιπροσωπεία), απαγόρευση της παράτασης της απόσπασης όταν η αρχική απόσπαση είχε ζητηθεί για χρονικό διάστημα κατώτερο των εννέα μηνών. Αυτό το σύστημα ανταλλαγών μπορεί να εφαρμοσθεί στις χώρες της Κεντρικής και Ανατολικής Ευρώπης (ΧΚΑΕ).
ΓΡΑΠΤΗ ΕΡΩΤΗΣΗ E-2124/98

υποβολή: Klaus Lukas (NI) προς την Επιτροπή

(10 Ιουλίου 1998)

Θέμα: Κάδμιο

Η Επιτροπή, στο πλαίσιο της προσέγγισης των εθνικών νομοθεσιών όσον αφορά την εμπορία λιπασμάτων που περιέχουν κάδμιο, προσπαθεί να επιτύχει παράταση των υφισταμένων μέχρι σήμερα παρεκκλίσεων. Σύμφωνα με την άποψη της Επιτροπής, ο χρόνος αυτός πρέπει να χρησιμοποιηθεί για την διεξαγωγή περαιτέρω ερευνών σχετικά με τις συνέπειες των λιπασμάτων που περιέχουν κάδμιο.

Οι κίνδυνοι που προέρχονται από το κάδμιο είναι αρκετά γνωστοί. Γιατί η Επιτροπή επιθυμεί, παρ' όλα αυτά, να διεξαχθούν περαιτέρω μελέτες επί του θέματος αυτού;

Ποιά έκταση θα έχουν αυτές οι μελέτες;

Ποιός θα τις διεξαγάγει;

Πόσος χρόνος θα απαιτηθεί, κατά τους υπολογισμούς της Επιτροπής, για την διεξαγωγή αυτών των μελετών;

Ποιό θα είναι το κόστος τους;

Ποιά νέα στοιχεία αναμένει η Επιτροπή ότι θα προκύψουν από αυτές τις μελέτες;

Πώς θα χρησιμοποιηθούν στην πράξη τα αποτελέσματα αυτών των μελετών;

Ποιά κράτη μέλη της ΕΕ και για ποιούς λόγους εμποδίζουν την υιοθέτηση π,χ, των οριακών τιμών που ισχύουν στην Αυστρία για λιπάσματα περιέχοντα κάδμιο;

Η καθιέρωση οριακών τιμών για λιπάσματα που περιέχουν κάδμιο π.χ. στην Αυστρία έγινε μετά από διεξοδικές μελέτες; Προτίθεται η Επιτροπή να χρησιμοποιήσει τα πορίσματα αυτών των μελετών;

Εάν όχι, θεωρεί η Επιτροπή ότι οι μέχρι σήμερα διεξαχθείσες μελέτες π.χ. στην Αυστρία δεν έχουν αρκετά επιστημονικό χαρακτήρα;

Απάντηση του κου Bangemann εξ ονόματος της Επιτροπής

(28 Σεπτεμβρίου 1998)

Είναι γνωστό ότι υπάρχουν κίνδυνοι που συνδέονται με το κάδμιο, αλλά οι κίνδυνοι για τον άνθρωπο και το περιβάλλον από το κάδμιο των λιπασμάτων δεν είναι επαρκώς γνωστοί. Οι ποσότητες καδμίου οι οποίες είναι δυνατόν να απορροφηθούν από τα φυτά και να εισέλθουν στην τροφική αλυσίδα εξαρτώνται από το κλίμα, τις συνθήκες του εδάφους και άλλους περιβαλλοντικούς παράγοντες που διαφέρουν κατά πολύ στα κράτη μέλη. Μόνο σε ορισμένα κράτη μέλη διατίθενται επαρκείς πληροφορίες και δεν έχουμε αρκετές γνώσεις σε ευρωπαϊκό επίπεδο ώστε αυτές να αποτελέσουν τη βάση για κοινοτικές αποφάσεις.

Ως εκ τούτου, η Επιτροπή με την συγκατάθεση και συμμετοχή των κρατών μελών, εγκαινίασε τον Ιούνιο του 1998 πρόγραμμα μελετών που θα διεξαχθεί από συμβούλους, με συνολικό κόστος περίπου 120.000 ECUs. Το πρόγραμμα αποσκοπεί να αυξήσει την πληροφόρηση σε ευρωπαϊκό επίπεδο, με επίκεντρο τις ευαίσθητες ομάδες πληθυσμού και τα ευπαθή περιβάλλοντα. Τα τελικά αποτελέσματα αναμένονται τέλη του 2000, ώστε να επιτραπεί στην Επιτροπή να προτείνει πιθανά κοινοτικά μέτρα το 2001.

Το πρόγραμμα εξαρτάται από την ενεργό συμμετοχή των κρατών μελών και η Αυστρία διαδραματίζει σημαντικό ρόλο στην επανεξέταση της ανάγκης για κοινοτική δράση. Όλες οι σχετικές πληροφορίες που βρίσκονται στην κατοχή των κρατών μελών, συμπεριλαμβανομένης της Αυστρίας, είναι αναγκαίες ώστε να διασφαλίσουν την επιτυχία του προγράμματος.
ΓΡΑΠΤΗ ΕΡΩΤΗΣΗ P-2971/98

υποβολή: Franz Linser (NI) προς το Συμβούλιο

(28 Σεπτεμβρίου 1998)

Θέμα: Χρηματοδότηση και υλοποίηση του έργου "βασική σήραγγα του Brenner"

Ο Πρόεδρος του Συμβουλίου Μεταφορών, Dr. Einem, τόνισε την 1.9.1998 στην Επιτροπή Μεταφορών και Τουρισμού του Ευρωπαϊκού Κοινοβουλίου, ότι επί του παρόντος δεν υπάρχει ανάγκη για την κατασκευή της βασικής σήραγγας του Brenner.

1. Με ποια επιχειρήματα αιτιολογεί το Συμβούλιο αυτή τη θέση;

2. Πως προβλέπει το Συμβούλιο τη μελλοντική χρηματοδότηση αυτού του έργου;

3. α) Ποια είναι η κατάσταση του έργου όσον αφορά τις οδούς πρόσβασης στην ιταλική επικράτεια;

β) Πραγματοποιήθησαν στην Ιταλία εργασίες σχεδιασμού;

γ) Εάν ναι, πραγματοποιήθηκαν ήδη γεωλογικές έρευνες, δοκιμαστικές γεωτρήσεις, και παρόμοιες εργασίες;

δ) Εάν όχι, για πότε υπολογίζεται η έναρξη των εργασιών σχεδιασμού;

4. α) Ποια είναι η παρούσα κατάσταση του έργου όσον αφορά τις οδούς πρόσβασης στη γερμανική επικράτεια;

β) Πραγματοποιήθηκαν στη Γερμανία εργασίες σχεδιασμού;

γ) Εάν ναι, πραγματοποιήθηκαν ήδη γεωλογικές έρευνες, δοκιμαστικές γεωτρήσεις, και παρόμοιες εργασίες;

δ) Εάν όχι, για πότε υπολογίζεται η έναρξη των εργασιών σχεδιασμού;

Απάντηση

(7 Δεκεμβρίου 1998)

Υπενθυμίζεται ότι το έργο "Τρένο μεγάλης ταχύτητος/συνδυασμένων μεταφορών Βορρά-Νότου, Νυρεμβέργη-Erfurt - Halle/Λειψία - Βερολίνο, Άξονας του Βrenner: Βερόνα - Μόναχο" περιλαμβάνεται μεταξύ των έργων που καθορίζονται στην απόφαση αριθ. 1692/96/ΕΚ της 23ης Ιουλίου 1996 περί των κοινοτικών προσανατολισμών για την ανάπτυξη του διευρωπαϊκού δικτύου μεταφορών(1), στα οποία απέδωσε ιδιαίτερη σημασία το Ευρωπαϊκό Συμβούλιο του Έσσεν. Η συνέχεια που θα δοθεί στην υλοποίηση του διευρωπαϊκού δικτύου και των εν λόγω έργων εμπίπτει στην αρμοδιότητα της Επιτροπής.

(1) ΕΕ L 228 της 9.9.1996, σελ. 1.
ΓΡΑΠΤΗ ΕΡΩΤΗΣΗ E-2672/98

υποβολή: Gerhard Hager (NI) προς το Συμβούλιο

(1 Σεπτεμβρίου 1998)

Θέμα: Αξιολόγηση της μεταφοράς του κοινοτικού κεκτημένου στις υποψήφιες προς ένταξη χώρες

Σύμφωνα με τις δηλώσεις της βρετανής Υπουργού των Εσωτερικών, το κεκτημένο του τρίτου πυλώνα έχει ήδη απογραφεί με ακρίβεια. Με βάση αυτούς τους καταλόγους πρέπει τώρα να παρακολουθηθούν οι πρόοδοι των διαπραγματεύσεων ένταξης και η μεταφορά του κεκτημένου. Με τον στόχο αυτό, δημιουργήθηκε ένας κοινός μηχανισμός αξιολόγησης και συστήθηκε ομάδα εμπειρογνωμόνων των κρατών μελών στους οποίους ανετέθη η εποπτεία της μεταφοράς.

1. Πάνω σε ποιά βάση και σύμφωνα με ποιά κριτήρια εκπονήθηκε ο μηχανισμός αξιολόγησης;

2. Είναι προσιτός ο μηχανισμός αυτός στο κοινό και πώς είναι συγκεκριμένα;

3. Για ποιόν εκπονεί την αξιολόγηση η ομάδα αυτή των εμπειρογνωμόνων και θα είνα αυτή προσιτή στο κοινό ή όχι;

4. Ποιός συμμετέχει εκ μέρους της Αυστρίας στην Ομάδα Αξιολόγησης;

Απάντηση

(14 Δεκεμβρίου 1998)

1. Η διαδικασία αξιολόγησης βασίζεται στην κοινή δράση για τη θέσπιση μηχανισμού συλλογικής αξιολόγησης της υιοθέτησης, της θέσης σε ισχύ και της ουσιαστικής εφαρμογής από τις υποψήφιες χώρες του κεκτημένου της ΕΕ στον τομέα της δικαιοσύνης και των εσωτερικών υποθέσεων(1), η οποία εγκρίθηκε από το Συμβούλιο "Δικαιοσύνη και Εσωτερικές Υποθέσεις" κατά τη σύνοδό του στις 28 και 29 Μαΐου 1998. Στις 10 Ιουνίου 1998, η ΕΜΑ συγκρότησε την ομάδα εμπειρογνωμόνων η οποία αναφέρεται στο άρθρο 2 της κοινής δράσης. Η πρώτη συνεδρίαση αυτής της ομάδας συλλογικής αξιολόγησης πραγματοποιήθηκε στις Βρυξέλλες, στις 30 Σεπτεμβρίου 1998. Από τότε διεξάγονται τακτικά αξιολογήσεις χωριστά για κάθε χώρα.

2. Ο μηχανισμός αξιολόγησης συνίσταται σε ανάλυση των πληροφοριών που αφορούν την ουσιαστική εφαρμογή από τις υποψήφιες χώρες του κεκτημένου της Ένωσης. Οι πληροφορίες που εξετάζει η ομάδα αξιολόγησης βασίζονται κυρίως στην εμπειρία των κρατών μελών στις σχέσεις εργασίας με τις υποψήφιες χώρες, στις εκθέσεις των αντιπροσωπιών της Επιτροπής στις χώρες αυτές και στις πληροφορίες που είναι προσιτές στην Επιτροπή στο πλαίσιο της συνολικής διαδικασίας προσχώρησης (συμπεριλαμβανομένων των εκθέσεων για το πρόγραμμα PHARE), καθώς και στις εκθέσεις του Συμβουλίου της Ευρώπης ή εκθέσεις οποιασδήποτε άλλης προέλευσης που θεωρούνται χρήσιμες εν προκειμένω. Η Επιτροπή θα πρέπει να λαμβάνει υπόψη της τις αξιολογήσεις κατά την υποβολή προτάσεων για την προσαρμογή των προτεραιοτήτων και των στόχων των εταιρικών σχέσεων ενόψει της προσχώρησης.

3. Η ομάδα συλλογικής αξιολόγησης ενημερώνει το Συμβούλιο για τη διεξαγωγή και το αποτέλεσμα των αξιολογήσεων, μέσω της ΕΜΑ και σε στενή συνεργασία με την επιτροπή του άρθρου Κ.4 και με τα άλλα όργανα του Συμβουλίου που συμμετέχουν στη διαδικασία διεύρυνσης.

4. Κάθε κράτος μέλος διορίζει τον αντιπρόσωπό του στην ομάδα.

(1) ΕΕ L 191 της 7.7.1998, σελ. 8.
ΓΡΑΠΤΗ ΕΡΩΤΗΣΗ E-3002/98

υποβολή: Gerhard Hager (NI) προς την Επιτροπή

(8 Οκτωβρίου 1998)

Θέμα: Αποσυρθείσες προτάσεις οδηγιών

Ο Πρόεδρος της Επιτροπής Santer, φέρεται να τόνισε στο πλαίσιο της συζήτησης που άρχισε μεταξύ Kohl και Chirac με θέμα την επικουρικότητα και τους κινδύνους διαλόγου σε κεντρικό μόνον επίπεδο, ότι η σημερινή Επιτροπή της ΕΕ από την ανάληψη των καθηκόντων της το 1995 απέσυρε 140 προτάσεις οδηγιών (πρακτικά 647 της 16.06.1998/19.40). Μπορεί η Επιτροπή

- να επιβεβαιώσει την είδηση αυτήν,

- να υποβάλει κατάλογο των προτάσεων που αποσύρθηκαν και ει δυνατόν να εξηγήσει γιατί τις απέσυρε;

Απάντηση του κ. Santer εξ ονόματος της Επιτροπής

(20 Νοεμβρίου 1998)

Η Επιτροπή πληροφορεί το αξιότιμο μέλος του Κοινοβουλίου ότι, από το 1995, έχει αποσύρει 143 προτάσεις που έχουν πλέον χάσει τον επίκαιρο χαρακτήρα τους, ιδίως 61 το 1995, 48 το 1996, 34 το 1997. Η Επιτροπή διευκρινίζει ότι δεν πρόκειται αποκλειστικά για προτάσεις οδηγιών, αλλά για προτάσεις εν γένει. Σε ορισμένες περιπτώσεις, οι εν λόγω προτάσεις θεωρήθηκαν ξεπερασμένες για αντικειμενικούς λόγους (μεταβολή της νομικής, οικονομικής ή πολιτικής κατάστασης που δικαιολογούσε την υποβολή τους, ή επίτευξη του στόχου της πρότασης με άλλα μέσα) και, σε άλλες περιπτώσεις, λόγω του ότι στο εξής η Επιτροπή ακολουθεί διαφορετική προσέγγιση (για παράδειγμα, όταν έχει ήδη υποβληθεί ή βρίσκεται υπό προετοιμασία μια νέα πρόταση).

Βεβαίως, λεπτομερής κατάλογος των προτάσεων αυτών διαβιβάζεται στο Κοινοβούλιο. Ο κατάλογος του 1995 διαβιβάσθηκε στις 14 Νοεμβρίου 1995(1), του 1996 στις 21 Νοεμβρίου 1996(2) και εκείνος του 1997 στις 4 Φεβρουαρίου 1998(3).

(1) ΕΕ C 344 της 22.12.1995.

(2) ΕΕ C 2 της 4.1.1997.

(3) ΕΕ C 40 της 7.2.1998.
ΓΡΑΠΤΗ ΕΡΩΤΗΣΗ E-2698/98

υποβολή: Amedeo Amadeo (NI) προς την Επιτροπή

(1 Σεπτεμβρίου 1998)

Θέμα: Διαφορά Ιταλίας/Επιτροπής σχετικά με τις στοματολογικές και ορθοδοντικές φροντίδες

Έχοντας υπόψη τα σοβαρά προβλήματα που έχουν δημιουργηθεί στην Ιταλία με τον διαχωρισμό μεταξύ του Οδοντιατρικού Συλλόγου και του Συλλόγου χειρουργών ιατρών, στους οποίους ανήκουν οι ειδικευμένοι στην οδοντιατρική και οδοντοστοματολογία γιατροί, μπορεί η Επιτροπή να μας πει:

1. εάν σε άλλα κράτη μέλη της Ευρωπαϊκής Ένωσης, εκτός από την Ιταλία, οι οδοντίατροι είναι εγγεγραμμένοι στον ίδιο επαγγελματικό σύλλογο;

2. εάν στη Γαλλία και στο Λουξεμβούργο υπάρχει νομοθετική ρύθμιση των "δραστηριοτήτων της διάγνωσης, θεραπείας και αποκατάστασης στόματος, οδόντων και σιαγόνων" όσον αφορά την άσκησή τους από οδοντιάτρους μη ιατρούς και από ιατρούς (ειδικευμένους ή μη στη στοματολογία) τόσο στο δημόσιο όσο και στον ιδιωτικό τομέα και εάν οι πιθανοί περιορισμοί στην άσκηση αποτελούν ποινικά διωκόμενη πράξη ή απλό επιβαρυντικό κριτήριο σε περίπτωση μη ορθής πρακτικής;
ΓΡΑΠΤΗ ΕΡΩΤΗΣΗ E-2421/98

υποβολή: Concepció Ferrer (PPE) προς την Επιτροπή

(30 Ιουλίου 1998)

Θέμα: Η νόσος του Πάρκινσον και το πέμπτο πρόγραμμα πλαίσιο Ε& Α της Ευρωπαïκής Ένωσης

Σήμερα οι οικογένειες που αντιμετωπίζουν το πρόβλημα της νόσου του Πάρκινσον στην Ευρώπη ανέρχονται στις 650.000, αριθμός που προβλέπται να αυξηθεί στο 1.200.000 έως το έτος 2008. Τα ανησυχητικά αυτά στοιχεία αν μη τι άλλο υποδηλώνουν την ανάγκη αυξήσεως των πόρων για τη χρηματοδότηση προγραμμάτων επιστημονικής έρευνας σχετικά με τη νόσο του Πάρκινσον.

Θα μπορούσε η Επιτροπή να μας πληροφορήσει ποιες θα είναι οι συγκεκριμένες δημοσιονομικές θέσεις στο πέμπτο πρόγραμμα πλαίσιο Ε& Α από τις οποίες θα μποροσύσαν να ενισχυθούν οι οργανώσεις που ασχολούνται με την αντιμετώπιση της νόσου του Πάρκινσον; Ποιό θα είναι το ύψος των πόρων που προτίθεται να διαθέσει η Επιτροπή για τις εν λόγω θέσεις; Αντιμετωπίζει η Επιτροπή την εφαρμογή κάποιου ειδικού μέτρου, πέραν του πέμπτου προγράμματος πλαισίου Ε& Α, με στόχο την επιστημονική έρευνα για τη νόσο του Πάρκινσον;

Απάντηση της κυρίας Cresson εξ ονόματος της Επιτροπής

(5 Οκτωβρίου 1998)

Κατά την προπαρασκευή του πέμπτου προγράμματος-πλαισίου για την έρευνα και την τεχνολογική ανάπτυξη (Ε & ΤΑ)(1), η Επιτροπή πρότεινε να δοθεί προτεραιότητα σε ορισμένα θέματα έρευνας που αναμένεται ότι θα καταστήσουν δυνατή την άμεση υποστήριξη της κλινικής και επιδημιολογικής έρευνας για τη νόσο του Πάρκινσον. Η πρόταση της Επιτροπής για τη θέσπιση ειδικού προγράμματος Ε & ΤΑ(2) με τίτλο "Ποιότητα ζωής και διαχείριση των έμβιων πόρων" ασχολείται με τη νόσο του Πάρκινσον, την πρόληψή της και τον νέο τρόπο αντιμετώπισής της προωθώντας, στο πλαίσιο της κύριας δράσης "Γήρανση του πληθυσμού", την έρευνα σχετικά με νοσήματα που συνδέονται με την ηλικία και τα υψηλής νοσηρότητας προβλήματα υγείας.

Οι προσπάθειες για την επίτευξη πληρέστερης κατανόησης της νόσου του Πάρκινσον θα ενισχυθούν και από τις ενέργειες Ε & ΤΑ ευρύτερου χαρακτήρα, οι οποίες ασχολούνται με τα χρόνια νοσήματα εν γένει και δίνουν έμφαση στις νευροεπιστήμες και τις νευρολογικές διαταραχές.

Για το ειδικό πρόγραμμα με τίτλο "Ποιότητα ζωής και διαχείριση των έμβιων πόρων", η Επιτροπή πρότεινε ποσό ύψους 2 635 εκατομμυρίων ECU, με ενδεικτική κατανομή των πόρων στην οποία προβλέπεται ποσοστό 7,6 % των πιστώσεων για την κύρια δράση "Γήρανση του πληθυσμού" και 20,6 % για τις δραστηριότητες Ε & ΤΑ ευρύτερου χαρακτήρα. Λόγω της διάστασης απόψεων του Συμβουλίου και του Κοινοβουλίου όσον αφορά τη συνολική χρηματοδότηση και την κατανομή των πόρων που διατίθενται στο πέμπτο πρόγραμμα-πλαίσιο, το επίπεδο της εν λόγω χρηματοδότησης αναμένεται ότι θα καθοριστεί από τη διαδικασία συνδιαλλαγής. Η Επιτροπή θα υποστηρίξει κάθε προσπάθεια για την επίτευξη ικανοποιητικού συμβιβασμού.

Εκτός του πέμπτου προγράμματος-πλαισίου, δεν προβλέπεται καμία κοινοτική χρηματοδότηση για επιστημονικές έρευνες σχετικά με τη νόσο του Πάρκινσον.

(1) COM(97)142 τελικό.

(2) ΕΕ C 260 της 18.8.1998.
ΓΡΑΠΤΗ ΕΡΩΤΗΣΗ E-2110/98

υποβολή: Mair Morgan (PSE) προς την Επιτροπή

(10 Ιουλίου 1998)

Θέμα: Προσωπικά σκάφη αναψυχής (θαλάσσιες μοτοσυκλέτες κ.λπ.)

Μπορεί η Επιτροπή να σχολιάσει το πρόβλημα των προσωπικών σκαφών αναψυχής (θαλάσσιες μοτοσυκλέτες κ.λπ.) το οποίο γίνεται όλο και περισσότερο αντικείμενο διαφωνίας στην Ευρωπαϊκή Κοινότητα όπου οι πρόσφατες προτάσεις σχετικά με γενικευμένους νομοθετικούς κανόνες για τον έλεγχο της δυνητικά επικίνδυνης αυτής δραστηριότητας δεν προχώρησαν και οι ναυτιλιακές αρχές περιορίζονται τώρα μόνο στην εφαρμογή της ισχύουσας νομοθεσίας η οποία δεν προβλέπει αυτό τον τύπο ταχύπλοων σκαφών. Μια πρόσφατη δικαστική απόφαση η οποία στον όρο "σκάφος" δεν περιλαμβάνει τα προσωπικά ταχύπλοα σκάφη αναψυχής, επέτεινε τις δυσκολίες.

Συμφωνεί η Επιτροπή με το γεγονός ότι χρειάζονται γενικές νομοθετικές διατάξεις για να προστατευθεί η ασφάλεια του κοινού όσον αφορά αυτό το είδος σκαφών αναψυχής;

Απάντηση του κ. Kinnock εξ ονόματος της Επιτροπής

(3 Σεπτεμβρίου 1998)

Η Επιτροπή παρακαλεί το Αξιότιμο Μέλος του Κοινοβουλίου να ανατρέξει στην απάντησή της στην γραπτή ερώτηση Ε-2523/95 της κας Plooij van Gorsel(1).

Η Επιτροπή εξακολουθεί να επικεντρώνει τις προσπάθειές της όσον αφορά την ασφάλεια στη θάλασσα και την προστασία του περιβάλλοντος στην εμπορική ναυτιλία, πλην όμως αντιμετωπίζει το ενδεχόμενο να ασχοληθεί, τα προσεχή έτη, με την ασφάλεια των σκαφών αναψυχής.

Όσον αφορά την ασφάλεια των προϊόντων, και ελλείψει ειδικών κοινοτικών διατάξεων για τα προσωπικά σκάφη, εφαρμόζεται η οδηγία 92/59/ΕΟΚ για την γενική ασφάλεια των προϊόντων(2) - η οδηγία επιτάσσει τη διάθεση αποκλειστικά και μόνο ασφαλών προϊόντων στην αγορά. Βάσει της εν λόγω οδηγίας, τα κράτη μέλη καλούνται να παρακολουθούν τη συμμόρφωση των προϊόντων με την εν λόγω επιταγή, και να λαμβάνουν τα αναγκαία μέτρα κατ' αυτών που συνεπάγονται κινδύνους για την υγεία και την ασφάλεια των καταναλωτών, συμπεριλαμβανομένης και της απόσυρσης προϊόντων, εφόσον κάτι τέτοιο είναι αναγκαίο.

(1) ΕΕ C 40 της 12.2.1996.

(2) ΕΕ L 228 της 11.8.1992.
ΓΡΑΠΤΗ ΕΡΩΤΗΣΗ E-2690/98

υποβολή: Susan Waddington (PSE) προς την Επιτροπή

(1 Σεπτεμβρίου 1998)

Θέμα: Χορήγηση ενίσχυσης στην Πολωνία στο πλαίσιο του προγράμματος PHARE - ο αυτοκινητόδρομος Α4 Wroclaw-Katowice

Δεδομένης της σημασίας της Πολωνίας ως συνδετικού κρίκου, αφενός, μεταξύ της Δυτικής Ευρώπης και των χωρών της Κοινοπολιτείας Ανεξαρτήτων Κρατών και, αφετέρου, μεταξύ της Νοτίου και της Βορείου Ευρώπης στον τομέα της διαμετακόμισης, και λαμβανομένης υπόψη της αλματώδους αύξησης της κυκλοφορίας οχημάτων στις οδικές αρτηρίες από το 1990, το κοινοτικό πρόγραμμα PHARE χρηματοδοτεί το έργο εκσυγχρονισμού του συστήματος οδικών μεταφορών. Συγκεκριμένα, έχει αποφασισθεί να χρηματοδοτηθεί μέσω του προγράμματος PHARE το έργο της βελτίωσης του αυτοκινητοδρόμου Α4 Wroclaw-Katowice.Ποιό είναι το ύψος του προϋπολογισμού για το εν λόγω έργο, πότε προβλέπεται να περατωθεί το έργο και σε ποιά φάση βρίσκονται επί του παρόντος οι εργασίες κατασκευής;

Απάντηση του κ. van den Broek εξ ονόματος της Επιτροπής

(22 Σεπτεμβρίου 1998)

Πέντε συμβάσεις κατασκευών για το τμήμα του αυτοκινητοδρόμου Α4 μήκους 126 χιλιομέτρων από πλησίον του Wroclaw προς Nogawczyce (δυτικά του Gliwice) άρχισαν το 1997. Το τμήμα αυτό πρέπει να δοθεί στην κυκλοφορία το χειμώνα του 2000/2001.

Δύο από τις συμβάσεις αυτές, για την αποκατάσταση των υπαρχουσών γεφυρών και την κατασκευή νέων γεφυρών χρηματοδοτείται από το πρόγραμμα PHARE με ποσό ύψους 49 εκατ. ECU. Η κατασκευή είναι υπό εκτέλεση, με προβλεπόμενη ολοκλήρωση των εργασιών της γέφυρας τον Οκτώβριο του 2000. Οι άλλες τρεις συμβάσεις, για οδικά έργα, έχουν λάβει δάνειο από την Ευρωπαϊκή Τράπεζα Επενδύσεων (ΕΤΕπ) ύψους 225 εκατ. ECU. H κυβέρνηση της Πολωνίας συμβάλλει επίσης με το ποσό των 67 εκατ. ECU στο συνολικό κόστος του τμήματος αυτού του αυτοκινητοδρόμου Α4.

Το μήκος 53 χιλιομέτρων τμήμα του αυτοκινητροδρόμου από Nogawczyce προς τη δυτική παρακαμπτήρια του Katowice, ευρίσκεται ακόμα στο στάδιο του λεπτομερούς προγραμματισμού. Εντούτοις, είναι αντιληπτό ότι η ΕΤΕπ θα διαθέσει τη μελλοντική χρηματοδότηση για την κατασκευή του.

Η κατασκευή του μικρού τμήματος (4,6 χιλιόμετρα) της παρακαμπτήριας του Κatowice, αναμένεται να αρχίσει σύντομα. Το τελευταίο αυτό τμήμα υπόκειται σε χρηματοδότηση από το πρόγραμμα PHARE με 35 εκατ. ECU, ενώ το υπόλοιπο κόστος της ανάπτυξης θα διατεθεί από την πολωνική κυβέρνηση και από δάνειο της ΕΤΕπ. Η ολοκλήρωση του τμήματος αυτού προβέπεται για το 2001.
ΓΡΑΠΤΗ ΕΡΩΤΗΣΗ E-2994/98

υποβολή: Roberto Mezzaroma (PPE) προς το Συμβούλιο

(19 Οκτωβρίου 1998)

Θέμα: Μεταρρύθμιση του νόμου περί εκπροσώπησης στις ιταλικές ένοπλες δυνάμεις

Στις 21 Ιουλίου 1998, η Επιτροπή Άμυνας της Ιταλικής Βουλής ενέκρινε το νομοσχέδιο για τη μεταρρύθμιση της εκπροσώπησης στις ένοπλες δυνάμεις.

Το κείμενο του νομοσχεδίου καταδεικνύει την έλλειψη πολιτικής βούλησης για μια καινοτόμο μεταρρύθμιση του συστήματος εκπροσώπησης, η οποία να καθιστά δυνατή τη βελτίωση των συνθηκών για τους στρατιωτικούς.

Ο νόμος συνάντησε παντελή αδιαφορία και έλλειψη κριτικής αντίδρασης από την πλευρά των στρατιωτικών, γεγονός που αποτελεί σοβαρή και επικίνδυνη έλλειψη ενδιαφέροντος ως προς το περιεχόμενο του εν λόγω νόμου.

Στις ένοπλες δυνάμεις των κρατών μελών ισχύει εδώ και χρόνια ένας νόμος που προστατεύει ευρέως και ολοκληρωμένα τα θεμελιώδη δικαιώματα των στρατιωτικών. Δεδομένου ότι το 1985 και το 1997, το Ευρωπαϊκό Κοινοβούλιο ενέκρινε σύσταση με στόχο να διαθέτουν οι στρατιωτικοί μια πραγματική και ουσιαστική εκπροσώπηση, δεν θεωρεί το Συμβούλιο ότι είναι ανάγκη να υπάρξει μια ειδική σύσταση, χωρίς προς τούτο να θίγεται η αυτονομία του Ιταλικού Κοινοβουλίου, μέσω της οποίας ο νέος νόμος, ο οποίος βρίσκεται καθόδόν προς έγκριση από τη Γερουσία, να ενσωματώνει το συνταγματικό δικαίωμα προστασίας των αναπαλλοτρίωτων θεμελιωδών δικαιωμάτων του συνέρχεσθει και να ευθυγραμμίζεται προς τους ανάλογους νόμους των άλλων ευρωπαϊκών χωρών στο πλαίσιο μίας ενιαίας αμυντικής πολιτικής στη ΔΕΕ;

Απάντηση

(14 Δεκεμβρίου 1998)

Η ερώτηση που έθεσε ο αξιότιμος κ. Βουλευτής δεν εμπίπτει στις αρμοδιότητες του Συμβουλίου.